b'\n_START_ARTICLE_\nMajakowskiring\n_START_PARAGRAPH_\nMajakowskiring on Berliinin Pankowin piiriin kuuluvassa Niedersch\xc3\xb6nhausenin kaupunginosassa sijaitseva renkaanmuotoinen katu, jonka varrella olevissa huviloissa It\xc3\xa4-Saksan puoluejohto asui 1950-luvulla._NEWLINE_Neuvostoliiton miehityshallinto oli takavarikoinut alueen huvilat pian toisen maailmansodan p\xc3\xa4\xc3\xa4ttymisen j\xc3\xa4lkeen elokuussa 1945. Neuvostoliitosta palanneet saksalaiset kommunistijohtajat majoitettiin huviloihin. DDR:n perustamisen j\xc3\xa4lkeen vuonna 1949 kadun varren taloihin muutti my\xc3\xb6s muita maan poliittiseen johtoon kuuluneita. Samoihin aikoihin noin nelj\xc3\xa4nnesneli\xc3\xb6kilometrin k\xc3\xa4sitt\xc3\xa4nyt alue my\xc3\xb6s suljettiin ulkopuolisilta. Puoluejohto eli suljetulla ja tarkoin vartioidulla alueella erist\xc3\xa4ytynein\xc3\xa4 tavallisesta v\xc3\xa4est\xc3\xb6st\xc3\xa4. L\xc3\xa4hell\xc3\xa4 sijainnut Sch\xc3\xb6nhausenin linna toimi DDR:n presidentin virka-asuntona. Varsinkin L\xc3\xa4nsi-Saksassa It\xc3\xa4-Saksan johtoon viitattiin 1950-luvulla usein \xe2\x80\x9dPankowin hallituksena\xe2\x80\x9d, mill\xc3\xa4 haluttiin korostaa kommunistijohtajien et\xc3\xa4\xc3\xa4ntymist\xc3\xa4 tavallisesta kansasta. Majakowskiringin varrella asuivat muun muassa Walter Ulbricht (talo nro 28) Wilhelm Pieck (29), Otto Grotewohl (46\xe2\x80\x9348), Willi Stoph (64) ja Johannes R. Becher (34). L\xc3\xa4hikaduilla asuivat my\xc3\xb6s mm. Erich Mielke, Heinz Hoffmann, Friedrich Ebert nuorempi, Wilhelm Zaisser, Markus Wolf ja Erich Honecker._NEWLINE_Vuoden 1953 It\xc3\xa4-Berliinin kansannousun ja vuoden 1956 Unkarin kansannousun j\xc3\xa4lkeen DDR:n johtajat eiv\xc3\xa4t tunteneet oloaan en\xc3\xa4\xc3\xa4 turvalliseksi edes Majakowskiringin suljetulla alueella. Lis\xc3\xa4ksi kylm\xc3\xa4n sodan tilanteen kiristyess\xc3\xa4 alueen sijainti l\xc3\xa4hell\xc3\xa4 L\xc3\xa4nsi-Berliinin rajaa tuntui turvattomalta. Vuonna 1958 alettiin Berliinin ulkopuolelle Wandlitziin rakentaa Waldsiedlung-nimist\xc3\xa4 uutta suljettua puoluejohdon asuinaluetta, josta tehtiin viel\xc3\xa4 eristyneempi. Ylimm\xc3\xa4n puoluejohdon muutettua sinne 1960-luvun alussa Majakowskiringin suljetulle alueelle j\xc3\xa4i asumaan muita ministereit\xc3\xa4 ja korkeita virkamiehi\xc3\xa4. My\xc3\xb6hemmin osa huviloista muutettiin valtion vierastaloiksi ja ulkomaisten diplomaattien asunnoiksi. Kommunistisen j\xc3\xa4rjestelm\xc3\xa4n kaaduttua syksyll\xc3\xa4 1989 alue menetti suljetun luonteensa. Walter Ulbrichtin leski Lotte Ulbricht asui yhdess\xc3\xa4 huviloista aina vuonna 2002 tapahtuneeseen kuolemaansa asti._NEWLINE_Majakowskiring sai nimens\xc3\xa4 vuonna 1950 neuvostoliittolaisen runoilijan Vladimir Majakovskin mukaan. Sit\xc3\xa4 ennen kadun pohjoinen puolisko oli nimelt\xc3\xa4\xc3\xa4n Kronprinzestrasse ja etel\xc3\xa4inen puolisko Viktoriastrasse.'